23. schôdza NR SR - 8.deň - A. dopoludnia
Dátum: 2017-12-08
Poslanec: Matovič, Igor (OĽANO)
Druh vystúpenia: Vystúpenie v rozprave

71. Kolegovia a kolegyne, dovoľte, aby som sa vyjadril k predloženému návrhu zákona, lepšie povedané, k dôkazu, k samodôkazu poslancov SMER-u, akí sú farizeji. Tento rok sme trikrát predkladali návrh zákona, aby zamestnanci mali príplatky za sobotu a nedeľu uzákonené v Zákonníku práce. Predkladali sme návrh zákona, aby zamestnanci mali nie 20 % z minimálnej mzdy ako nočný príplatok, ale 20 % z ich priemernej mzdy ako nočný príplatok. A, čuduj sa svete, keď sme to tu predkladali trikrát, boli sme pre vás a hlavne pre vašeho predsedu Roberta Fica poloblázni, blázni, pošahanci, ľudia, ktorí nemajú nápady, ktorí nevedia prísť s nejakou ideou, ktorí, ktorí vlastne nevedia, neprišli so žiadnym návrhom, ako by pomohli ľuďom, a ani jeden z vás nehlasoval za. Ešte raz hovorím, dali sme vám tri šance. Tri šance, aby ste sa vrátili ku koreňom, k tomu, čo ste sľúbili ľuďom, na základe čoho vás zvolili do politiky, do parlamentu, že ste hovorili, že ste sociálni demokrati a v prvom rade vám ide o tých najbiednejších a v prvom rade úplne o zamestnancov. O ľudí práce. Nehanbíte sa každý jeden rok na 1. mája zvolať si šaškarádu a hovoriť tým ľuďom, ako vám na nich záleží. Ale skutky sú omnoho dôležitejšie ako slová, a vaše skutky vás usvedčili. Dali sme vám tri šance. Trikrát ste mohli hlasovať za vyššie príplatky pre ľudí pri, za nočnú prácu, trikrát ste mohli hlasovať za príplatky, za zavedenie príplatkov za sobotu a nedeľu do Zákonníka práce. Ani jeden z vás nehlasoval za. Úplne najkrajšie, najkrajší príklad vašeho farizejstva je to, že keď si pozriete na to, že kto dnes tento návrh predkladá, je to pán Podmanický, Glváč a Petrák. Tak sa pozrime na to, ako hlasovali pri tých troch šanciach. Glváč? Prvýkrát, 7. 4. zdržal sa. Dnes zrazu predkladá návrh a hovorí, že musíme tým ľuďom práce predsa pomôcť. Ale prečo, keď mal šancu, zdržal sa? To znamená, bol tu, ale zdržal sa, nehlasoval za. Ani jeden poslanec vládneho skorumpovaného zlepenca nehlasoval za. Ako hlasoval pán Petrák? Pán Petrák sa takisto zdržal. Ako hlasoval tuná pán predkladateľ, ktorý pred chvíľkou sa tu pomaly rozlial na kolomaž a hovoril o tom, jako nám, ako musíme tým zamestnancom pomôcť, predsa sme sociálna demokracia? A ako hlasoval, keď mohol im pomôcť pred skoro rokom? Zdržal sa. To bol prvý pokus. Sedemnásteho piaty znova. Pán Glváč, predkladateľ, hlasoval, nieže sa zdržal, už hlasoval až proti, to znamená, že už vyslovene nesúhlasil s tým návrhom zákona, lebo predkladáme niečo, čo strašne ublíži asi ľuďom. Ale dnes okopírovaný náš návrh zákona predkladá a tvári sa, ako vymyslel koleso. A ako hlasoval pán Petrák? Bol proti takisto. Pán Podmanický? Sa zdržal, ani jeden nepodporil. Posledný pokus, ktorý sme vám dali, aby ste sa vrátili ku koreňom, 11. septembra. Ako hlasoval pán Glváč? Zdržal sa. Pán Petrák? Zdržal sa. Pán Podmanický? Zdržal sa. Takíto ste vy hrdinovia. Keď môžete ľuďom pomôcť, tak politizujete a miesto toho, aby ste stlačili to správne tlačítko podľa svojho svedomia a podľa toho hlavne, čo ste ľuďom sľúbili a vždy ste im sľubovali a s čím ste ich opíjali, tak hlasujete podľa toho, ako vám Palculienka ukazovala v minulom volebnom období a teraz ten Churchill, či čo to povedal, že na Churchilla vám ukazuje, že véčko, že to je za a toto je proti (rečník gestikuláciou prstov naznačuje spôsob hlasovania). Že sa nehanbíte! Rok mohli mať ľudia príplatky za soboty a nedele v Zákonníku práce. O rok skorej mohli mať vyššie príplatky za nočnú prácu. Len vy na nich kašlete, lebo vy, vás zaujíma iba biznis. Biznis a odporné politikárčenie. A potom sa nehanbíte spraviť po dvoch vašich hlasovaniach, že si zavoláte, pozvážate s autobusmi z celého Slovenska, dnes sú to neni babky-demokratky, neviem, ako by som ich nazval, babky-ficovky, alebo ako, zavoláte desaťtisíc ľudí, pozvážate do Nitry a tam príde Robert Fico po dvoch týchto vašich hlasovaniach proti ľuďom, on sa tam postaví, že: Ľudia, viete, čo som vymyslel? Ja som vymyslel, že my musíme dať do toho Zákonníka práce príplatky za soboty a nedele. Ono to tam nie je, chápete? To tam nie je. Ten Dzurinda to tam nedal. A toto hovoril po desiatich rokoch svojho vládnutia. Po desiatich rokoch budovania sociálneho štátu, po desiatich rokoch myslenia na ľudí a na zamestnancov, ľudí práce. A nepovedal tam, že, viete čo, chcem sa z tohoto miesta ospravedlniť tým poslancom v OĽANO, že sme ten ich návrh dvakrát odmietli. Prišli s dobrým návrhom zákona na príplatky za soboty, za nedele, za nočné a my sme uprednostnili svoj vlastný záujem, lebo sme ten návrh iba chceli ukradnúť, aby ste nás chválili, ako sme pre vás niečo vymysleli. Lebo, viete, my sme už vyhoretí. Viete, my už, nás zaujíma, máme plné hlavy iba biznisu s Bašternákom, s Kočnerom a s ostatnými zlodejmi, máme plný, plné hlavy toho, ako kryť zlodejiny Kaliňáka či Fica, alebo kohokoľvek, a my už nie sme schopní prísť s niečím, čo by reálne ľuďom pomohlo. Ospravedlňujem sa tým poslancom za hnutie Obyčajní ľudia a nezávislé osobnosti a uznávam, že som ich desať rokov, tých zamestnancov, zrádzal, lebo som na nich nemyslel, kašľal som na nich a pri týchto dvoch šanciach, ktoré mi dali a nadstavili zrkadlo z OĽANO, tak sme vás opäť zradili. Ja dnes pri príležitosti 1. mája vám sľubujem, že to napravím. Ľudia, prišli ste sem, ja vám naozaj sľubujem, už nebudeme hlasovať podľa toho, čo nám politicky vyhovuje, ale podľa toho, čo vyhovuje vám, ľuďom práce. Toto by som ocenil, takýto prístup. Ale keď je niekto farizej a zároveň zlodej, že dokáže, neukradne iba to, čo nie je prikované, tak ten ukradne aj samotný návrh zákona, lebo však v pohode. A keď si potom chce pribrať autorské práva na svoju stranu, tak sa nehanbí šaškovať v nejakej nočnej smene niekde v Lozorne a vyrábať zvarky. A ja sa pýtam Roberta Fica z tohto miesta, viem, že sa nachádza práve teraz v Národnej rade, takže zrejme ma počuje. To sa nehanbil po tej nočnej smene na otázku novinára odpovedať, keď sa ho opýtal novinár: Ako sa, pán premiér, cítite po tej nočnej smene? ´Výborne, výborne, pôjdem si zabehať. Super, super, dobre mi to padlo.´ To sa nehanbil takto znevažovať tých ľudí, ktorí si to musia odmakať každý tretí deň na tej nočnej smene? To si on naozaj myslí, že každý robí tu šaškára, čo robil tam on? Pre divadlo alebo ako divadielko pre novinárov, fotografov, aby ukázal, ako sa ťažko namakal? To aj takýmto spôsobom musí ukazovať, ako hlboko tými ľuďmi opovrhuje? Jako on sa vlastne nenarobil a ako vlastne odporúča všetkým ľuďom po tej nočnej zmene, aby si teda išli zabehať, lebo však tá nočná zmena vlastne vzpružuje ducha. Že vám neni hanba! Ešte raz hovorím, trikrát sme vám dali šancu. Takto pred rokom prvýkrát som vám tu prehováral do duše. Potom pri odvolávaní Fica, keď tu behal jako tiger, dobre, okej, berem, že tri hodiny aspoň vydržal, tak som sa jeho pýtal, či sa nehanbí pred tým svojím svedomím, v zátvorke svedomím, že keď sa pozrie do toho Zákonníka práce, že tam nie je zmienka o príplatkoch za soboty a nedele. Ale nie, on sa nehanbil. A on sa nehanbil následne si ešte aj ten zákon, ktorý svojim poslancom prikázal, aby hlasovali proti, okopírovať si a za pár dní alebo týždňov od posledného hlasovania predstúpiť pred ľudí v Nitre a hrať divadielko. Ale ja si myslím, že to, čo robíte, a keď my budeme si v opozícii dobre robiť svoju prácu, ľudí už na Slovensku začína prebúdzať. Výsledky volieb VÚC jednoznačne hovoria o tom, že ľudia vás majú po tadeto (rečník rukou ukázal na svoje hrdlo). Teraz môžte rozkrájať, môžte robiť nočné aj všetci, môžte tam zamestnať odteraz až do volieb, ľudia vám už neuveria, lebo vy ste sa jednoducho na nich vykašľali. Ako som povedal na začiatku, skutky sú omnoho dôležitejšie ako slová. Nám stačí tým ľuďom ukazovať, že ste desať rokov na nich kašľali a až potom, keď ste dostali výprask, tak zrazu ste začali loviť niekde návrhy a snažiť sa pomôcť ľuďom. A to, že už dnes hovoríte o tom, že to, čo vlastne dnes predkladáte, nakoniec ani takto nebude, lebo teda sa to musí nejaké dohodnúť s tripartitou a s partnermi a so zamestnávateľmi, tak to svedčí o tom, že nakoniec sa dopracujete presne k takému návrhu zákona, aký sme predkladali my. Snažili ste sa to akože urobiť, že čísielka dáte iné, ale duch je presne ten istý. Upozorňovali sme vás, nie je v Zákonníku práce ani zmienka o sobotách a nedeliach. Mnoho ľudí, desiatky tisíc ľudí robia bez príplatkov v sobotu a v nedeľu a tu som vás z tohto miesta, aj moji kolegovia, opakovane sme vám hovorili, že mnohokrát sú to práve ženy päťdesiatničky, ktoré robia niekde v obchodoch a netrúfnu si od toho majiteľa vypýtať viac, lebo za chvíľku by boli na ulici a vystriedala by ich nejaká dvadsaťročná dlhonohá slečna. A tieto ženy potrebujú byť chránené. Títo ľudia, ktorí žijú v tých hladových dolinách, ktorí potrebujú mať ochranu v tom Zákonníku práce, a vy ste desať rokov na týchto ľudí kašľali. A toto je vaša vizitka, toto nezmizíkujete späť. Tie hodinky nepretočíte späť. Podvádzať môžte akokoľvek, ale čas nepodvediete. A my to budeme komunikovať ľuďom, lebo toto je to, ako vy ste mysleli na ľudí. Bašternákovi ste za dva roky vyplatili 16 mil. eur nadmerných odpočtov. Iba takto vám posielal faktúry vymyslené a vy ste mu vyplácali, vyplácali, granti, lebo však kamarát, lebo však predsa prenajíma byt našemu premiérovi pod cenu, hlboko pod cenu, však upláca Fica, predsa nemôžme utopiť vlastného človeka. Vlastne predal firmu alebo 16 % vo firme Kaliňákovi, nehovoríme o Počiatkovi, aj o ňom by sme mali hovoriť, lebo presne ten istý scenár tam je, ale, dobre, berme teraz iba Kaliňáka, že mu dal úplatok 600-tisíc, lebo mu dal nehnuteľnosti v hodnote milión za 400-tisíc. Toto svedčí o vás, že tu legalizoval príjmy z trestnej činnosti. Čiže najprv Bašternákovi, kryjete mu chrbát, že mu vyplácate vratky, a po tom, keď tie prachy chce nejako upratať a zbaviť sa majetku, potom Kaliňák, minister vnútra, odkupuje od toho človeka podiel vo firme v čase, kedy ho vyšetruje Kriminálny úrad finančnej správy, čiže v čase, kedy Kaliňák veľmi dobre o tom vie, zoberie od neho úplatok 600-tisíc, všetko upratané. Lebo toto boli pre vás ľudia práce, skutoční ľudia práce, na ktorých ste po tých 10 rokov mysleli. Vy ste kašľali zvysoka na tých ľudí, ktorí tam, áno, vyrábajú zvarky, pečú chlieb alebo sú niekde v bani. To je jedno. Na týchto ľudí ste kašľali, lebo vy ste potrebovali iba si vymyslieť biznis projekt, povedali ste si: a sociálna demokracia? Keď tu budeme kvákať o tom, ako sociálne cítime, tak asi nám dosť ľudí uverí. Našli ste si dobrého herca, ten to zahral. Zobral si k sebe dostatočne schopných zlodejov, s ktorými spolu robili biznis. Po tom, keď možno ten herec už pozeral na tých zlodejov, Počiatek, Kaliňák a podobní, Glváč tuto možno niekde za mnou sedí, tak rozmýšľali, však ako mohli by ste sa aj podeliť, tak mu minimálne prihodili ten bytíček za 2650, ktorý má reálnu hodnotu, ten nájom, pri 510 m2 s terasou 7300 eur dnes, nájom plus energie, čiže dohodili mu niečo, že kde ušetrí pánko 4700 eur mesačne. Šesťdesiat mesiacov, vynásobte si to sami, 300-tisíc eur Fico zobral úplatok iba od tohto jediného človeka. Áno, keď niekto potom takto žije s pocitom, že však vlastne on je hradný pán, lebo to je ešte aj vyššie ako hrad, je to vyššie ako parlament, tak vlastne on je ten najdôležitejší na vrchnom poschodí, že to má ešte veľmi lacno, lebo bol taký šikovný zrejme, tak potom taký človek áno, stratí obraz o realite. Stratí obraz o tom, za čo reálne tí ľudia robia. Zabudne na nich, lebo ich potrebuje iba na to, aby ho volili, a udržiava tých ľudí v nevedomosti. A našou úlohou, spoločnou, opozície je udržiavať tých ľudí vo vedomosti a takisto ako Štúrovci pred 150 rokmi robili po Slovensku osvetu, tak musíme robiť tú osvetu my. Ľuďom vysvetľovať, že ste len obyčajní farizeji, zlodeji, ktorých jediným cieľom bolo rozkradnúť naše spoločné na úkor týchto ľudí, a nechávať tých ľudí a zneužívať vlastne ich nevedomosť. Áno, choďte teraz na ulicu a opýtajte sa tých ľudí, že či to vedia vlastne, že čo to je nejaký verejný dlh, čo to je HDP, percentá HDP a podobne. Nevedia. Tí ľudia jednoducho nevedia, že my tu žijeme de facto na drogách. Že vy ste si v mene ich detí a vnúčat de facto zobrali pôžičky, ale nebudete to splácať vy. Vy ste ich zobrali za ručiteľov a že tie ich deti a vnúčatá to budú splácať po vás a v slzách to budú splácať. Lebo keď zistia, koľko to je, keď sa preberú a keď my tých ľudí preberieme a vysvetlíme im, čo ste spáchali za tých desať rokov budovania sociálneho štátu, tak mnoho z tých ľudí odtiaľto odíde, ešte menej detí sa narodí a bude to ešte horšie. A toto nezmyjete. Dlh, ktorý ste spáchali, 25 miliárd, alebo 27, myslím, že to je, miliárd eur dlhu, ktorý ste zvýšili. Celé Slovensko vyberie za rok 5 miliárd eur na dépeháčke. Každá jedna dépeháčka. Od tohto papierika, keď si niekto kúpi aj ten papier, aj tú fixku, aj auto, akákoľvek dépeháčka. Vy ste boli schopní rozkradnúť za 10 rokov budovania sociálneho štátu päťkrát toľko, ako Slovensko vyberie na DPH od všetkých obyvateľov štátu, od 5,4 milióna ľudí. A toto, tento účet za vašu odpornú hostinu budú platiť práve deti tých ľudí, korí robia tie nočné, ktorí pracujú v sobotu a v nedeľu, a všetkých ostatných ľudí, ktorí žijú iba zo svojich poctivo zarobených peňazí. Možno aj v tejto chvíli by, možno si to pamätáte, keď som predkladal prvýkrát ten návrh zákona, už táto hlúposť Dankova, že nemôžeme sem vnášať obrazové pomôcky platila. Ono to je, jak to je napísané? Do rokovacej sály je zakázané vnášať transparenty, plagáty, letáky alebo iné obdobné vizuálne zobrazenia. Tak už táto hlúposť vtedy platila, tak som vám to ukazoval na prstoch, možno si to pamätáte niektorí, aj keď málo vás sem chodí. Som vám ukazoval teda, že si predstavte, že každý prst je 10 a že za sobotu navrhujeme 50-percentný príplatok, že som vám ukazoval, že za nedeľu 100-percentný príplatok. A teraz vám ešte aj takýmto spôsobom chcem ukázať, že akú primitívnosť ste schválili. Čo by teraz komu sa stalo, keby tu môžem ukázať A-4 a na nej napísané 50 % za sobotu? Komu by sa čo stalo? Komu by odpadlo z krásy? Znova to bolo iba to, že ste chceli chrániť toho zlodeja Kaliňáka, ktorého transparent som sem roztiahol, kde bolo napísané, že ´Slušní ľudia platia dane a zlodeji si žijú za ne´. Lebo ste sa v tom videli aj vy, aj ten zlodej Kaliňák, ktorého sme tu vtedy odvolávali. Takže ja vám to teraz, keďže je zakázané do sály vnášať vizuálne pomôcky, tak si tu vizuálnu pomôcku vyrobím, lebo vyrábať vizuálne pomôcky nie je zakázané. Takže aby ste pochopili, že čo je 50. Tak číslo 50 sa píše takto: čiže rok sme bojovali za to, aby sme dali ľuďom príplatok za sobotnú prácu 50 percent. Päťdesiat – vidíte to číselko? Päťdesiat percent z ich priemernej mzdy. Mali ste tri pokusy, vykašľali ste sa na nás a dnes ako farizeji zrazu predkladáte to isté a hovoríte, že ste objavili koleso. Za nedeľu sme tu rok predkladali návrh zákona, aby ľudia mali príplatok za nedeľnú prácu 100 % zo svojej priemernej mzdy. Mali ste tri pokusy, trikrát ste sa zachovali ako farizeji, ste pošliapali práva ľudí, nezáležalo vám na nich a dnes sa zrazu tu podpisujete a bijete do pŕs, ako ste vymysleli niečo, čím ľuďom pomôcť. Pri nočnej práci, aby ste to vizuálne vnímali, tak vám to dám druhou farbou, pri nočnej práci sme tu celý rok hovorili, že dajme tým ľuďom nie 20 % z minimálky, ale dajme im 20 % príplatok z ich reálnej mzdy, za ktorú pracujú. Lebo asi nie je úplne fér, keď niekto zarába jednoducho viac ako tú minimálku, že vlastne má príplatok iba z minimálky. Nie, mali ste tri pokusy, trikrát ste to mohli posunúť aspoň teda do druhého čítania a v druhom čítaní si dať svoje čísielka nejaké, aby ste teda nemuseli sa pred tých ľudí postaviť a byť konfrontovaní s otázkou, že prečo kopírujete návrhy od toho blázna Matoviča. Vy nie. Vy ste po tom, ako ste desať rokov na tých ľudí kašľali, tak potom ste ešte ďalší rok vedome na nich kašľali, keď predtým, poviem, že nevedome, tak potom ďalší rok vlastne znova ste na nich kašľali, lebo ste tie príplatky neschválili na základe našich návrhov zákonov. Prečo sme s tými návrhmi prišli a prečo, čím sme argumentovali? Aj to je ináč celkom zaujímavé, že keď si pozriete dôvodovku, tak tá istá argumentácia. Keď si pozriete dôvodovku, ešte aj odpísané čísla. Že vám to nie je trápne? Ale tak dobre, však ale fakty sú fakty. Pri nočnej práci sme predkladali štatistiku Eurostatu, ktorá hovorí, že každý šiesty zamestnanec na Slovensku pracuje v noci. Samozrejme, nie každý deň v noci, ale jednoducho pracuje na zmeny a vychádzajú mu do toho nočné zmeny, čiže naozaj sa to týka veľmi veľa zamestnancov. Zjednodušene, keď dva a pol milióna ľudí pracuje, každý šiesty, základnú matematiku ste mali, tak je to skoro 400-tisíc ľudí. A boli a sme v tomto parametre špička v rámci Európskej únie. Takisto sme špička po desaťročnom budovaní sociálneho štátu a la Robert Fico, sme špička, ktorou sa ale znova nemôžeme hrdiť, a to je to, že na Slovensku najviac ľudí pracuje v soboty a v nedele. Čiže a zároveň títo ľudia nieže pracujú najviac v soboty a v nedele, ale nemajú žiaden zákonný nárok na príplatok za prácu v sobotu a v nedeľu. Ja si jednoducho neviem predstaviť väčšieho kapitalistu, väčšieho anti, alebo viac antisociálnu politickú stranu, ktorá desať rokov dovolí, aby ľudia v soboty a v nedele robili bez príplatku, a zároveň dovolí, aby sme vlastne v sobotnej a v nedeľnej práci boli špička v rámci celej Európskej únie. Vy ste urobili z ľudí otrokov. Vy ste sa prizerali na to, ako sú otroci a vôbec ste sa nesnažili akýmkoľvek spôsobom týmto ľuďom pomôcť. Keď sme vás na to upozornili, miesto toho, aby ste povedali ďakujeme za to, že ste nám nadstavili zrkadlo, že ste predložili návrh zákona, uznávame, že sme spravili chybu, tento návrh, aj keď je z opozície, podporíme, ste ho trikrát zamietli a potom ste sa nehanbili zvolať si to mecheche na 1. mája do Nitry. Nehanbili ste sa zdieľať na Facebooku to divadielko Roberta Fica z jeho nočnej práce. Možno ste si čítali tie diskusie pod príspevkami, ktoré o tejto nočnej práci boli. Ako, je také pekné čaro internetu Facebooku, že keď ľudia zbadajú niečo, čo nie je v súlade s nejakým kostolným poriadkom, keď vidia, že niekto sa na niečo hrá, tak internet je veľmi rýchlo spravodlivý. A tie obrázky a karikatúry, ktoré na pána premiéra internet behom noci vygeneroval, boli úžasné. Mňa sa však, mne sa najviac páčila reakcia ľudí, ktorá sa asi aj najčastejšie tam opakovala, že bodaj by si Robert Fico tam vybavil trvalý pracovný pomer, či už denné, nočné, to je jedno, ale aby išiel konečne už robiť niečo poctivé. Lebo keď sa pozrieme na históriu tohto človeka, neviem, či má 52, či 53 rokov, tak v podstate to je len politická vyžírka, ktorá zneužívala slabých ľudí, odkázaných, sociálne odkázaných, práve tých ľudí práce, ktorých využila na to, aby vždy ich nalákali, aby prišli voliť, po voľbách sa na nich zvysoka vykašľal a keď ho nakoniec, ako som už ixkrát povedal, niekto nato upozorní, tak naďalej robí divadielko a na tých ľudí kašle. A keď hovorí, že on pred tým niečo poctivo robil, vlastne zastupoval Slovenskú republiku, tak v štrnástich sporoch, v ktorých Slovenskú republiku zastupoval, tak v štrnástich sporoch prehral. Tento človek jednoducho nevie, čo je to poctivá práca. Nevie, čo je to chodiť poctivo do práce a žiť z vlastných peňazí. Vieme to aj z nahrávky o tom, kde hovorí, že zarobil, myslím si, že dokopy to je 35 plus 40, čiže 75 miliónov korún vlastnou hlavou. V podstate, kde sa priznáva k trestnému činu nelegálneho financovania svojej politickej strany. A toto je spôsob, akým tento človek podnikal. Keď dnes sa ľudia pýtajú, že ako je to možné, že v tom byte naďalej býva, prečo sa z toho bytu neodsťahuje a prečo takto tých ľudí provokuje, tak ono je to, keď som tu stál pred ním tento týždeň, tak som mu to chcel povedať, ale myslím si, že vtedy by mu zabehlo. Ale ono to je v podstate veľmi jednoduché. Ten byt je jeho. Len on to nemôže povedať, lebo si ho kúpil z úplatkov, ktoré pozbieral, a veľmi ťažko sa potom sťahuje z vlastného bytu. Potom si budete vymýšľať akúkoľvek výhovorku, že hľadáte si bývanie. Predsa už keď si nájdem, tak už tam chcem zomrieť, však už mám nejaký vek. Ale jednoducho ten byt je jeho. Tak ako Bašternák uplácal priamo Počiatka, ako uplácal priamo Kaliňáka, kľúčových ľudí vo vláde, tak isto si uplatnil tutti, či capo di tutti di capo, či ako sa to povie, čiže hlavu mafie – Roberta Fica. Ten byt je jeho, a preto si myslím, že sa odtiaľ nikdy neodsťahuje. Normálny človek, ak by mal Boha pri sebe, a duplom, ak by bol premiérom v Európskej únii, duplom, ak by tu kvákal o boji proti korupcii, ak by si zvolával študentov a posielal ich na školenia niekam do Rakúska, aby mu tam protestovali dva mesiace ľudia pod barakom, že nech sa odtiaľ vysťahuje, nech nerobí hanbu, tak by sa v noci potichučky vysťahoval a hanbu by nerobil. Ale človek, ktorý si myslí, že už môže úplne všetko, aj kašľať na ľudí, lebo však znova oklameme pár stotisíc ľudí, ktorí nevedia vlastne, o čom ten svet je, a ktorí si myslia, že vlastne Fico niekde je dobrý premiér, lebo on Národnej banke povie, že aby vždy vytlačili dosť peňazí a je dosť peňazí na dôchodky, a nerozumejú tomu, ako ten štát funguje a neuvedomujú si dnes, ako tie ich deti a vnúčatá to budú splácať. Tak áno, títo ľudia, možno naďalej sa Robert Fico spolieha, že ho budú voliť. Ja vám v podstate na jednej strane vyčítam, že čo ste spravili pri týchto návrhoch zákonov, ale na druhej strane neexistuje krajší príklad vašeho sociálneho farizejstva, jako konkrétne tento postup, ktorý ste zvolili. Desať rokov najprv si získať tých voličov, oklamať ich, že budete za nich bojovať, za ľudí práce. Potom desať rokov na nich kašlať, potom keď vás opozícia upozorní, trikrát vám dá možnosť hlasovať a urobiť niečo pre ľudí, nehlasovať za. Potom si zvolať do Nitry mecheche, oznámiť, že ste vymysleli, že im vlastne idete pomôcť, a potom sa tu tváriť nehanebne ako pán Podmanický, že akú dobrú vec ste vymysleli. Toto je skutočný váš obraz a vy ste ho dokonali. Lebo ak by ste to schválili niekedy v máji, tak by som vám mohol zaďakovať. Ale toto farizejstvo sme potrebovali, lebo nám veľmi pomôže v tej kampani, vysvetľovať to ľuďom. Takisto váš antisociálny príplatok za vyšetrenie u lekára. Áno, zrušiť Zajacovu dvadsaťkorunáčku, ale šmahom ruky zaviesť tridsaťeuráčku, Ficovu tentokrát. Včera sme boli u pána prezidenta, sme ho vyzvali, aby vám ten zákon sem vrátil. Ja pevne verím, že sem ho vráti a že konečne sa do vás vráti svedomie a budete schopní v tejto veci tie poplatky zrušiť, lebo by som chcel vidieť, že by ste nám nechali teraz nasledujúce dva roky, aby sme iba ľuďom ukazovali, že dvadsať eur, dvadsať korún ste Zajacovi zakázali, ale Fico si v pohode môže zaviesť s Bugárom a s Dankom 30 eur, a ľudia to tam budú platiť. Každopádne tento návrh zákona, keďže to je v podstate naše vlastné dieťa, náš návrh zákona, ktorý ste si len odkopírovali, náš poslanecký klub schváli, podporíme ho. Áno, možno dáte a budete predkladať nejaké zmeny, lebo vás zamestnávatelia pritlačia do kúta v druhom kole alebo v druhom čítaní. My jednoducho za tento návrh zákona hlasovať budeme. A ešte raz hovorím, preto, lebo je to to, čo sme tu trikrát predkladali a vám sa akosi do toho nechcelo. Takže pozdravujem z tohto miesta Roberta Fica a očakával by som, že aspoň v tomto prvom čítaní príde sem zahrať nejaké divadlo. Má predsa z rokovacieho poriadku právo vystúpiť kedykoľvek. Keď sa tu nachádza teraz v Národnej rade, môže to ešte do tej druhej hodiny stihnúť. Mohol by prísť a sa tu rozliať, ako teda on myslí na ľudí, ako si to odmakal pri tej nočnej zmene. Keď to nestihne v tomto prvom čítaní a dnes myslím, že prvé čítanie ani neskončí, takže môže prísť v pohode do ústnej rozpravy alebo počas ústnej rozpravy v utorok. Keď to nestihne vtedy, tak očakával by som jeho divadelné vystúpenie na tomto mieste niekedy v januári počas druhého čítania. A vlastne začína januárová schôdza posledného januára, tak zrejme v tom februári. Jednoducho Robert Fico má veľa možností, aby ešte sem prišiel nám to vysvetliť, ako to teda v skutočnosti s jeho sociálnym cítením je. Zároveň mám posledných pár sekúnd, dovoľte, aby som vyjadril takú úprimnú sústrasť Robertovi Ficovi z toho, že si uvedomuje, že vlastne bude musieť zostať kapitánom toho Titanicu. VÚC voľby bola štvrtá porážka SMER-u za sebou. Môžete prezentovať, že ste vyhrali, ale viete, že ste na odchode, že končíte, že váš príbeh končí tak ako Mečiarov. A viem, že to je veľmi ťažké a držím mu palce, aby to prežil v zdraví. Utopiť ten Titanic a do poslednej chvíle byť na jeho palube. Tým, čo ste spravili pri tomto návrhu zákona, ste tomu len pomohli, aj keď si myslíte opak.